Návrh komuniké

	Vláda Slovenskej republiky na svojom zasadnutí dňa  .......... novembra 2002 vyslovila súhlas s návrhom  na menovanie predstaviteľa Slovenskej republiky v Dunajskej komisii.

PREDKLADACIA SPRÁVA

		Dunajská komisia ako medzinárodná vládna organizácia bola vytvorená v roku 1949 na základe dohovoru o režime plavby na Dunaji (Belehrad 1948), ktorý bol podpísaný 18.8.1948 v Belehrade. Sídlo Dunajskej komisie je od roku 1954 v Budapešti. Slovenská republika sa stala členom Dunajskej komisie od 1.1.1993 ako právny nástupca po bývalej ČSFR. Uznesením vlády SR č. 11 z 12. januára 1993 bola schválená koncepcia účasti Slovenskej republiky na práci Dunajskej komisie.

	Funkciu predstaviteľa Slovenskej republiky v Dunajskej komisii vykonával na základe uznesenia vlády SR č. 460/2001 z 23. mája 2001 Ján Varšo.

	Nakoľko súčasný predstaviteľ SR v Dunajskej komisii bol poverený inými úlohami a vzhľadom na potrebu ďalšieho úspešného plnenia úloh vyplývajúcich z funkcie predstaviteľa SR v Dunajskej komisii, MZV SR predkladá  návrh, aby funkciu predstaviteľa SR v Dunajskej komisii vykonával iný vedúci pracovník MZV SR.

	Z tohoto dôvodu sa predkladá návrh na menovanie Igora Grexu za nového predstaviteľa SR v Dunajskej komisii, ktorého činnosť plynule nadviaže na doterajšie aktivity SR v Dunajskej komisii v súlade s odsúhlaseným plánom práce.

	Životopis Igora Grexu je súčasťou predkladacej správy.

	Predkladaný materiál nemá  žiadny finančný vplyv nad rámec štátneho rozpočtu, ani ekonomický a environmentálny vplyv, ani  vplyv na zamestnanosť.

Životopis

Meno:			Igor GREXA
Dátum narodenia:	16.októbra 1958
Národnosť:		slovenská
Štátna príslušnosť:	SR
Stav:			ženatý, 2 deti

Vzdelanie:
1976			maturita - Gymnázium Banská Štiavnica
1982	VŠ diplom - Inštitút medzinárodných vzťahov Moskva, fakulta medzinárodného práva
1982			JUDr. - Právnická fakulta UK Bratislava

Prax:
1982 - 1989		FMZV Praha
referent
1989 - 1992		Veľvyslanectvo ČSFR v Paríži
vedúci konzulárneho oddelenia  - III. tajomník, neskôr II.tajomník
1993 - 1995		Veľvyslanectvo SR v Paríži
vedúci konzulárneho oddelenia - II.tajomník, neskôr I.tajomník
1995 - 1998		MZV SR Bratislava
riaditeľ medzinárodnoprávneho odboru, generálny riaditeľ Sekcie medzinárodnoprávnej a konzulárnej
1998 - 2002		Stála misia SR pri Rade Európy v Štrasburgu
radca - zástupca stálej predstaviteľky SR
od októbra 2002	MZV SR Bratislava
			poverený vedením Sekcie medzinárodnoprávnej a konzulárnej

Delegát SR na viacerých medzinárodných rokovaniach a konferenciách, vrátane prác Dunajskej komisie, okrem iného: 
- zástupca vedúceho delegácie SR na 5.zasadaní Výboru pre prípravu diplomatickej konferencie o spolupráci na Dunaji (Bratislava, marec 1996);
- vedúci delegácie SR na 6.zasadaní Výboru pre prípravu diplomatickej konferencie o spolupráci na Dunaji (Kyjev, jún 1997).

Jazyky:		francúzsky, anglický, ruský, nemecký 

Záľuby:		literatúra, dejiny, príroda